tartuNLP/wikipedia-smugri-20251201 huggingface dataset:
Konserttitoimisto

Konserttitoimisto eli konserttiagentuuri on taidemusiikin esittäjille esiintymistilaisuuksia välittävä ja esiintymissopimuksia laativa ja valvova organisaatio, useimmiten yritys. Kevyen musiikin alalla vastaavia yrityksiä on kutsuttu ohjelmatoimistoiksi, mutta niistäkin monet käyttävät nykyisin konserttitoimisto-nimitystä.
Konserttitoimistot ulottuvat pienistä paikallisista yrityksistä suuriin kansainvälisiin agentuureihin, jotka edustavat maailmanlaajuisesti kansainvälisiä taidemusiikin tähtiesiintyjiä, kuten kapellimestareita, laulajia ja instrumenttisolisteja. Pienten agentuurien, kuten Suomessa toimivan Fazerin konserttitoimiston, päätoimiala on yleensä kansainvälisten esiintyjien välittäminen oman toiminta-alueensa konsertti- ja festivaalijärjestäjille. Aiemmin ne tekivät tiivistä yhteistyötä suurten kansainvälisten agentuurien kanssa, mutta 2000-luvulla suuret agentuurit ovat yhä enemmän alkaneet hoitaa asioita suoraan eri maiden konserttijärjestäjien kanssa tarvitsematta paikallisia konserttitoimistoja välikädeksi. Myös toinen pienten konserttitoimistojen tehtävä, uusien nuorten kykyjen auttaminen uran alkuvaiheessa, on yhä enemmän siirtynyt suurten ”tähtitehtaiden” tehtäväksi. Isot agentuurit voivat kuitenkin pudottaa tunnetunkin taiteilijan listoiltaan, jos hän ei täytä yrityksen tuottovaatimuksia. Toisaalta suurimmat maailmannimet eivät tarvitse konserttitoimistoa enää kuin juoksevien asioidensa hoitamiseen, jolloin pienikin agentuuri voi riittää. Esimerkiksi kapellimestarit Esa-Pekka Salonen ja Gustavo Dudamel käyttävät pientä toimistoa, jolla on heidän lisäkseen vain pari muuta asiakasta. Kansainvälisen uran voi luoda myös täysin ilman agentuuria, jolloin palkkiot saa kokonaan itselleen; näin ovat tehneet muun muassa oopperalaulaja Matti Salminen ja kapellimestari Leif Segerstam.
Isoja kansainvälisiä konserttitoimistoja kritisoidaan muun muassa tarjonnan kapeutumisesta ja esiintymispalkkioiden jatkuvasta kohoamisesta. Ne pyrkivät usein tarjoamaan valmiita paketteja niin, että sekä vieraileva kapellimestari että solisti olisivat saman konserttitoimiston listoilta. Viime kädessä orkesterien intendentit ja festivaalien taiteelliset johtajat kuitenkin päättävät, keitä otetaan.
Suuria kansainvälisiä konserttitoimistoja ovat Askonas Holt, Columbia Artists Management (CAMI), Harrison &amp; Parrott, HazardChase, Hilbert, IMG ja Intermusica. Suomalaisia entisiä ja nykyisiä konserttitoimistoja ovat Fazerin ohella Festium, Finharmonia, Ksafonia, Siimes, Westerlund ja Helsingin Konserttitoimisto. Paitsi yrityksiä, konserttitoimistot voivat olla myös valtionhallinnon organisaatioita, kuten aikoinaan Neuvostoliiton Goskontsert. 1980-luvulla musiikkikorkeakoulu Sibelius-Akatemiaa kutsuttiin Suomen suurimmaksi konserttitoimistoksi, koska se järjesti parisataa konserttia vuosittain.
Ove Ekman

Ove Ekman (10. syyskuuta 1847 Kristiania – 19. kesäkuuta 1921 Kristiania) oli norjalainen arkkitehti. Hän suunnitteli 1800–luvun lopussa ja 1900–luvun alussa muun muassa useita liikerakennuksia Kristianian (nyk. Oslo) ydinkeskustaan.
August Ringvall

August Ferdinand Ringvall (16. marraskuuta 1865 Tyrväntö – 25. toukokuuta 1941 Helsinki) oli suomalainen kielenkääntäjä, valtioneuvoston käännöstoimiston johtaja ja valtioneuvos.
Ringvallin vanhemmat olivat kapellimestari Gustaf Ferdinand Ringvall ja Gustava Karolina Luri. Hän pääsi ylioppilaaksi Hämeenlinnan normaalilyseosta 1887 ja valmistui Helsingin yliopistosta filosofian kandidaatiksi ja maisteriksi 1890. Hän teki ylioppilaaksi päästyään Arvid Genetzin kanssa tutkimusmatkan 1887–1888 Venäjälle Uralin seudun suomalais-ugrilaisten kansojen asuinalueille. Vuosina 1890–1892 Ringvall asui stipendiaattina Moskovassa opiskellen slaavilaista filologiaa Moskovan yliopistossa ja suorittaen siellä tutkinnon 1892. Ringvall hallitsi suomen ja ruotsin kielen lisäksi venäjän, ranskan, saksan ja englannin kielet ja lisäksi muutamia muita kieliä.
Ringvall oli 1888–1892 yhteensä 15 kuukauden ajan v.t. kielenkääntäjänä Hämeen lääninhallituksessa, senaatin venäjänkielen kääntäjänä 1892–1910 ja ylikielenkääntäjänä 1910–1917. Valtioneuvoston käännöstoimiston johtajana hän toimi 1917–1935. Ringvall toimi tulkkina Suomen ja Venäjän välisissä rauhanneuvotteluissa Berliinissä 1918 ja Tartossa 1920. Hän laati Suomalaisen Kirjallisuuden Seuran pyynnöstä yhdessä lehtori Pekka Kijasen kanssa suomalais-venäläisen sanakirjan, joka ilmestyi 1902. Ringvall sai valtioneuvoksen arvon vuonna 1916.
Ringvall perusti Hämeenlinnan normaalilyseota käydessään koulun oppilaista koostuneen jousiorkesterin, johon kuului jäsenenä myös tuleva säveltäjä Jean Sibelius. Myöhemmin Ringvall jatkoi musiikin harrastamista ja hän kuului 40 vuoden ajan viulistina eri kamariorkestereihin.
August Ringvall oli naimisissa vuodesta 1893 Alma Lindbergin kanssa.
Braunschweig-Lüneburgin herttuakunta

Braunschweig-Lüneburgin herttuakunta oli Pyhän saksalais-roomalaisen keisarikunnan aikaan perustettu herttuakunta pohjoisessa Saksassa. Se oli olemassa aina vuoteen 1806 asti, kunnes Pyhä saksalais-roomalainen keisarikunta lakkautettiin. Herttuakunnassa oli kaksi pääkaupunkia, jotka olivat sen suurimmat kaupungit Braunschweig ja Lüneburg.
Valtiopäivien aikaan vuonna 1235 alueen ensimmäinen herttua Otto I sai Braunschweig-Lüneburgin vastineeksi omista omistuksistaan. Vuonna 1269 herttuakunta jakautui siten, että aiemmin vallan perineet Albert I ja Juhana saivat oman osuutensa. Juhana sai pohjoisen ja Albert I eteläisen osan. Alue pysyi Welfin suvun hallinnassa aina vuoteen 1671 asti. Vuonna 1432 Braunschweigin alue jakautui kahdeksi alueeksi, jolloin syntyivät Braunschweig-Wolfenbüttelin sekä Calenburgin ruhtinaskunnat. Braunschweig-Lünebergin viimeisen hallitsijan, Kaarle Vilhelm Ferdinandin kuollessa Napoleon I yhdisti herttuakunnan Westfalenin kuningaskuntaan vuonna 1806.
Fredrik Immanuel Palmroth

Fredrik Immanuel Palmroth (29. syyskuuta 1848 Kangasala – 8. marraskuuta 1900 Helsinki) oli suomalainen juristi, esittelijäsihteeri ja valtioneuvos. 
Palmrothin vanhemmat olivat nimismies, kollegiasessori Fredrik Wilhelm Palmroth ja Karolina Nystedt. Hän pääsi ylioppilaaksi Hämeenlinnan kymnaasista 1868 ja suoritti Helsingin yliopistossa tuomarintutkinnon ja kameraalitutkinnon 1872. Palmroth sai varatuomarin arvon 1875.
Palmroth oli kanslistina valtion rautateiden koneosastolla vuodesta 1876 alkaen. Hän oli sen ohella kanslistina senaatin maanviljelystoimituskunnassa vuodesta 1879 ja vuodesta 1883 valtionvaraintoimituskunnassa. Vuonna 1885 hänet nimitettiin kauppa- ja teollisuustoimikunnan protokollasihteeriksi. Palmroth oli viimeksi senaatin kauppa- ja teollisuustoimituskunnan esittelijäsihteerinä vuodesta 1890 alkaen. Hän sai valtioneuvoksen arvon 1896.
Fredrik Immanuel Palmroth oli naimisissa vuodesta 1876 Naëma Fredrika Aline Essenin kanssa. Heidän poikansa oli kenraalimajuri Georg Palmroth.
Theodor Junge

Theodor Junge, sukunimi aik. "Alexejeff" (19. marraskuuta 1865 Lappeenranta – 7. lokakuuta 1926 Helsinki) oli suomalainen lennätinkonttorin päällikkö ja valtioneuvos.
Jungen vanhemmat olivat kapteeni Feodor Alexejeff ja Walborg Amanda Wahlman. Hän pääsi ylioppilaaksi Turun ruotsalaisesta lyseosta 1888.
Junge meni lennätinlaitoksen palvelukseen 1888 työskennellen ensin Turussa ja sitten Viipurissa. Helsinkiin siirryttyään hän oli virkamiehenä lennätinhallituksessa ja toimi Helsingin lennätinkonttorin päällikkönä 1904–1918. Viimeksi Junge oli Etelä-Suomen Kaupunkienvälisen Puhelinyhtiön palveluksessa eroten sieltä vähän ennen kuolemaansa. Hän sai valtioneuvoksen arvon 1910. Junge kuoli 60-vuotiaana lokakuussa 1926 pitkällisen sairauden jälkeen.
Theodor Junge oli naimisissa vuodesta 1889 Emilie Adèle Jungen kanssa.
Karl Zachris Bergbom

Karl Zachris Bergbom (31. joulukuuta 1845 Oulu – 5. syyskuuta 1903 Helsinki) oli suomalainen juristi, Suomen Pankin johtaja ja valtioneuvos.
Bergbomin vanhemmat olivat lääninkamreeri, kollegiasessori Karl Gustaf Bergbom (1798–1861) ja Helena Franzén (k. 1880). Hän pääsi ylioppilaaksi Helsingin yksityislyseosta 1867 ja suoritti tuomarintutkinnon Helsingin yliopistossa 1871. Bergbom sai varatuomarin arvon 1873.
Bergbom oli ylimääräisenä kopistina senaatin oikeusosastolla vuodesta 1871 ja senaatin talousosastolla vuodesta 1877. Hänet nimitettiin 1878 rautatiehallituksen asiamieheksi ja 1886 Suomen Pankin asiamieheksi. Bergbom oli senaatin maanviljelystoimituskunnan protokollasihteerinä 1891–1892 ja kulkulaitostoimituskunnan protokollasihteerinä 1892–1894. Suomen Pankin johtajana hän oli vuodesta 1894 alkaen. Bergbom sai valtioneuvoksen arvon 1898. Bergbom oli hätäaputoimien keskuskomitean puheenjohtajana ja oli useita vuosia Helsingin kaupungin terveydenhoitokunnan jäsenenä. Hän kuoli syyskuussa 1903 keuhkotulehdukseen 57-vuotiaana.
Karl Zachris Bergbom oli naimisissa vuodesta 1886 Agnes Maria Gripenbergin kanssa. Karl Zachris Bergbomin veli oli maanviljelysneuvos Johan Georg Bergbom (1850–1917), joka omisti Herttoniemen kartanon. Veljesten isä Karl Gustaf Bergbom osti kartanon vuonna 1859 mutta hän kuoli jo pari vuotta myöhemmin 1861. Hänen vaimoltaan Helena Franzénilta kartano siirtyi vuonna 1880 perintönä elossa oleville pojille Karl Zachrisille ja Johan Georgille. Johan Georg Bergbom sai itse kartanon ja Karl Zachris sai haltuunsa kartanolle kuuluneen Tammisalon saaren, jonne hän rakennutti itselleen huvilan.
Cortnee Vine

Cortnee Brooke Vine (s. 9. huhtikuuta 1998 Shepparton) on australialainen jalkapalloilija. Hän on pelipaikaltaan hyökkääjä. Hän on pelannut Australian naisten maajoukkueessa ennen vuoden 2023 MM-kilpailujen alkua 17 maaottelua ja tehnyt niissä kolme maalia. Hän pelasi ensimmäisen naisten maaottelunsa vuonna 2022.
Vine on edustanut seuratasolla kotimaassaan Brisbane Roaria, Newcastle Jetsiä, Western Sydney Wanderersia ja joulukuusta 2020 alkaen Sydney FC:tä.
Etelänkoloampiainen

Etelänkoloampiainen on ampiaisiin kuuluva laji.
Pesintä.
Etelänkoloampiainen pesii ontoissa kasvin osissa ja puunkolossa.
Ravinto.
Ravinnokseen etelänkoloampiainen saalistaa pikkuperhosten toukkia.
Clare Wheeler

Clare Wheeler (s. 14. tammikuuta 1998 Coffs Harbour) on australialainen jalkapalloilija. Hän on pelipaikaltaan keskikenttäpelaaja. Hän on pelannut Australian naisten maajoukkueessa ennen vuoden 2023 MM-kilpailujen alkua 14 maaottelua. Hän pelasi ensimmäisen naisten maaottelunsa syyskuussa 2021.
Wheeler on edustanut seuratasolla kotimaassaan Newcastle Jetsiä ja Sydney FC:tä, Tanskassa Fortuna Hjørringiä sekä Englannissa Evertonia. Hän pelasi kaudella 2022–2023 Englannin Superliigassa 17 ottelua.
Alex Chidiac

Alexandra Carla "Alex" Chidiac (s. 15. tammikuuta 1999) on australialainen jalkapalloilija. Hän on pelipaikaltaan keskikenttäpelaaja. Hän on pelannut Australian naisten maajoukkueessa ennen vuoden 2023 MM-kilpailujen alkua 27 maaottelua ja tehnyt niissä kaksi maalia. Hän pelasi ensimmäisen naisten maaottelunsa helmikuussa 2015.
Chidiac on edustanut seuratasolla kotimaassaan Adelaide Unitedia, Melbourne Cityä ja Melbourne Victorya, Espanjassa Atlético Madridia, Japanissa JEF United Chibaa sekä Yhdysvalloissa Racing Louisvillea.
Alexander Jefremow

Alexander Jefremow (3. helmikuuta 1859 Helsinki – 8. heinäkuuta 1915 Helsinki) oli suomalainen kouluylihallituksen tarkastaja ja valtioneuvos.
Jefremowin vanhemmat olivat kauppias Alexander Jefremow ja Paraskeva Murawjew. Hän pääsi ylioppilaaksi Helsingin ruotsalaisesta normaalilyseosta 1877 ja valmistui Helsingin yliopistosta filosofian kandidaatiksi 1884 ja filosofian maisteriksi 1886. Hän opiskeli sen jälkeen Moskovan yliopistossa ja muualla Venäjällä. 
Jefremow toimi venäjän kielen opettajana useissa eri kouluissa muun muassa Suomen Kadettikoulussa Haminassa. Vuonna 1891 hänet nimitettiin valvomaan venäjän kielen opetusta Suomen oppilaitoksissa. Vuonna 1901 hänestä tuli kouluylihallituksen venäjän kielen opetuksen vanhempi tarkastaja ja tätä virkaa hän hoiti kuolemaansa saakka. Jefremow kuoli 56-vuotiaana heinäkuussa 1915.
Jefremow oli naimisissa vuodesta 1895 Vera Aladinin kanssa.
Braunschweigin herttuakunta

Braunschweigin herttuakunta () oli Saksassa sijainnut valtio, joka perustettiin vuonna 1815. Se oli vuodesta 1871 Saksan keisarikunnan osavaltio, kunnes se lakkautettiin Saksan vallankumouksessa vuonna 1918.
Pyhän saksalais-roomalaisen keisarikunnan kaaduttua vuonna 1806 Braunschweig-Lüneburgin osa-alue Braunschweig-Wolfenbüttelin ruhtinaskunta muutettiin Braunschweigin herttuakunnaksi Wienin kongressissa vuonna 1815. Samalla Braunschweig-Wolfenbüttelia hallinnut Kaarle II astui Braunschweigin ensimmäiseksi herttuaksi. Toinen ja pitkäaikaisin hallitisija, herttua Vilhelm oli vallassa vuosina 1830–1884, minä aikana Braunschweig liittyi Pohjois-Saksan liittoon vuonna 1866 ja Saksan keisarikuntaan vuonna 1871. Vuosina 1884–1913 aluetta hallitsi kaksi sijaishallitsijaa, kunnes vuonna 1913 herttuaksi nousi Ernst August. Hän joutui luopumaan vallasta kun Saksan keisarikunta kaatui ja herttuakunta muuttui Braunschweigin vapaavaltioksi.
Jovan Ristić

Jovan Ristić (; 16. tammikuuta 1831 Kragujevac – 4. syyskuuta 1899 Belgrad) oli serbialainen valtiomies. Hän vaikutti kansalliskokouksen sihteerinä huomattavasti Obrenovićien kutsumiseen takaisin 1858. Ollessaan lähettiläänä Konstantinopolissa Ristić sai aikaan, että turkkilaiset sotajoukot lähtivät Belgradista ja muista Serbian linnoituksista. Hän oli useaan otteeseen pääministerinä, viimeksi 1887. Hän oli holhoojahallituksen jäsen 1868–1872 ja 1889–1893 ja Serbian edustaja 1878 Berliinin kongressissa. Hän julkaisi Serbian historiaa ja kirjallisuutta käsitteleviä teoksia saksaksi ja serbiaksi.
Hao–Fountainin oireyhtymä

Hao–Fountainin oireyhtymä on kromosomissa 16 sijaitsevan USP7-geenin mutaatioiden tai mikrodeleetion aiheuttama synnynnäinen oireyhtymä. Sen aiheuttavan geenivirheen kuvasivat potilailla ensimmäisinä Yi-Heng Hao ja Michael D. Fountain vuonna 2015. Online Mendelian Inheritance in Man (OMIM) nimesi oirekokonaisuuden elokuussa 2020 Hao–Fountainin oireyhtymäksi. Tammikuuhun 2022 mennessä oireyhtymä oli kuvattu noin 70:llä henkilöllä eri puolilta maailmaa.
Hao–Fountainin oireyhtymä on hermostollinen kehityshäiriö, joka tuottaa yksilöllisesti vaihtelevan oirekuvan. Siitä kärsivillä lapsilla ilmenee psykomotorinen kehitysviive, joka koskee erityisesti puheentuottoa. Kaikki potilaat eivät lainkaan opi puhumaan. Lisäksi motorinen kehitysviive saattaa johtaa kävelytaidon heikkoon kehittymiseen ja kävelyn epävakauteen. Hao–Fountainin oireyhtymään liittyy noin 60 %:ssa tapauksista hypotonia. Osalla potilaista ilmenee kontraktuuria lihaksissa ja nivelissä. Mahdollisiin oireyhtymään kuuluviin luustomuutoksiin lukeutuvat skolioosi, kyfoosi ja kyfoskolioosi. Käsien ja jalkojen pienikokoisuutta on esiintynyt. Noin 60 %:lla potilaista on todettu näköongelmia, kuten karsastus, likinäköisyys tai silmävärve. Oireyhtymään liittyy aivojen valkean aineen vähyyttä, joka voi näkyä esimerkiksi aivokurkiaisen ohentumisena. Oireyhtymään liittyy vaikeusasteeltaan yksilöllisesti vaihteleva kehitysvammaisuus. Noin puolilla potilaista on esiintynyt myös autismin kirjon häiriötä. Käytöksen erityispiirteisiin ovat kuuluneet pakonomaiset toiminnot, impulsiivisuus, taipumus tunnekuohuihin, aggressiivisuus, ADHD, voimakastahtoisuus (itsepäisyys) ja manipuloivuus. Kasvonpiirteissä on osalla esiintynyt lieviä poikkeavuuksia, jotka kuitenkin ovat vaihdelleet potilaskohtaisesti. Sukupuolirauhasten vajaatoiminta ja sukupuolielinten rakennepoikkeamat ovat mahdollisia. Pojilla saattaa olla tavallista pienempi siitin ja piilokiveksisyyttä, tytöillä poikkeuksellisen pienikokoiset häpyhuulet. Muita Hao–Fountainin oireyhtymään liittyviä ongelmia ovat olleet epilepsia, unihäiriöt, astma, syömisongelmat, refluksitauti, ummetus ja ripuli. Lapsen paino saattaa kehittyä poikkeuksellisen heikosti tai sen nousu voi olla tavallista voimakkaampaa.
Hao–Fountainin oireyhtymän voi aiheuttaa USP7-geenin mutaatio tai mikrodeleetio, joka saattaa kattaa muitakin geenejä samalla geenialueella. Potilaiden oirekuvaan ei näytä vaikuttaneen mutaation laatu tai häviämän laajuus. Oireyhtymällä on autosomaalinen ja vallitseva periytymistapa, mutta yleensä oireyhtymä on johtunut sporadisesta uudesta mutaatiosta. Hao–Fountainin oireyhtymää on esiintynyt tasapuolisesti sukupuolesta riippumatta. Sen oirekuvassa on samankaltaisuuksia Prader–Willin ja Schaaf–Yangin oireyhtymien kanssa. Hao–Fountainin oireyhtymän hoito on oireenmukainen. Potilaiden elinajanodotteesta ei ole tarkkaa tietoa, mutta sen on arvioitu lähenevän normaalia keskimääräistä elinikää.
Kirkkosillanpuisto

Kirkkosillanpuisto () on puistoalue Espoon keskuksen luoteisosassa Espoonjoen varrella. Se sijaitsee Espoon tuomiokirkon itäpuolella Vanhan kirkkosillan kupeessa. Puisto nivoutuu Espoon jokivarren ulkoilureitteihin. Se on myös osa Espoon keskuksen taidereittiä, jonka pituus on noin 3,5 kilometriä.
Kirkkosillanpuiston keskilaivasta avautuu tuomiokirkon suuntaan maisema, jonka reunalla on köynnöksiä kasvavia pergoloita ja ruusuistutuksia. Puistossa sijaitsee kuvanveistäjä Pekka Kauhasen "Ilmestys"-teoksen kolme ensimmäistä osaa. Ne on rakennettu vuonna 2008. Teoksen teemana on Raamatun tarina viidestä viisaasta neitsyestä.
Soodaleipä

Soodaleipä on alkuaan Irlannista peräisin oleva leipä, jonka taikinan kohotusaineena on ruokasooda. Sen taikinaa valmistettaessa käytetään nesteenä maitotuotteita kuten piimää, jogurttia tai piimän ja maidon seosta. Jauhoina käytetään usein jauhoseosta, joka voi sisältää ohra-, ruis- ja vehnäjauhoja, sämpyläjauhoja, grahamjauhoja sekä kaurahiutaleita. Kuivien aineiden seokseen lisätään mausteeksi ruokasuolaa. Taikina muotoillaan leiviksi, joiden päälle voidaan tehdä kaksi pitkää ristikkäistä viiltoa, ja leivät paistetaan uunissa. Eri maissa on soodaleivästä erilaisia versioita ohuista leivistä limppumaisiin muotoihin.
Leimuniitty

Leimuniitty () on puistoalue ja valtakunnallisesti arvokas kulttuurimaisema Tapiolan itäosassa kaakkoisessa Espoossa. Se koostuu Leimuniitystä ja Kontionkentästä. Alue rajautuu lännessä Tapiolantiehen, luoteessa Køgenpuistoon ja kaakossa Otsolahden Otsovalkamaan. Koillisessa ja etelässä on asuinalueita. Puiston suunnitteli Jussi Jännes 1950-luvun lopulla ja se peruskorjattiin 2010-luvulla.
Jännes suunnitteli Leimuniitystä nykyaikaisen puutarhataiteen edustajan. Lähtökohtana oli merinäkymä Otsolahdelle ja näyttävä sisääntulo Tapiolan puutarhakaupunkiin. 1960-luvulla puisto sai mainetta värikkäistä leimukukistaan, mutta alue rappeutui ja pusikoitui hiljalleen. Leimukukat poistettiin, maasto painui ja rakenteet rapistuivat. Leimukukat palautettiin 2010-luvun kunnostuksen myötä ja alueen avara yleisilme palautettiin. Puiston halki rakennettiin itä–länsisuuntainen kanava ohjaamaan hulevesiä ja suojaamaan meriveden tulvinnalta. Puistosommitelman olennaisena osana on Aarne Ervin kaupunkisuunnitelmaan kuulunut Tapiolan liikenneympyrä, joka oli välillä poistettu mutta rakennettiin täysin uudestaan Ervin suunnitelman henkeä mukaillen.
Leimuniityn kanavan ylittävä silta rakennettiin uudistuksen myötä uudestaan ja sen itäpuolelle kehitettiin amfimainen terassiratkaisu. Puiston itäosaan rakennettiin kuntoilualue.
Køgenpuisto

Køgenpuisto () on noin puolentoista hehtaarin laajuinen puisto Tapiolan itäosassa kaakkoisessa Espoossa. 1960-luvun alussa rakennettu puisto on osa Tapiolan keskustan maisemaa. Se rajautuu pohjoisessa Tapionraittiin, idässä Tapiolantiehen, etelässä Tapiolanympyrään ja lännessä Tapionaukioon. Puisto sai nimensä Espoon tanskalaisen ystävyyskaupungin Køgen mukaan.
Køgenpuisto on avara ja valoisa, ja sen vanhat männyt ovat kasvaneet leveiksi ja rungoiltaan mataliksi. Køgenpuisto ja sen pohjoispuolinen Kirkkopuisto muodostavat kulttuurihistoriallisesti merkittävän kokonaisuuden. Puisto uudistettiin 2010-luvulla ja palautettiin lähelle alkuperäistä ilmettään. Puiston länsiosassa sijaitsee Antonio da Cudanin pronssiveistos "Luominen avaruudessa".
Køgenpuisto sijaitsee kaksi kilometriä pitkän Tapiolan taidereitin varrella.
Motocrossin maailmanmestaruuskausi 2023

Motocrossin maailmanmestaruuskausi 2023 oli Motocrossin maailmanmestaruussarjan kausi vuonna 2023.
Ennen kauden alkua Infront Moto Racing ilmoitti, että aika-ajoerästä jokaisena kilpailuviikonloppuna jaetaan pisteitä kymmenelle kärkikuljettajalle MXGP- ja MX2-luokissa.
Kilpailukalenteri.
Kaudelle oli suunniteltu Vietnamin kilpailu 16.-17. syyskuuta, mutta se peruttiin ja samalle päivälle sijoitettiin Maggioran kilpailu nimellä MXGP of Italy. Kilpailukalenterista oli suunnitteilla 21 osakilpailun pituista.
Kauden kilpailut:
Tom Brownin kouluvuodet (televisiosarja)

Tom Brownin kouluvuodet ("Tom Brown’s Schooldays") on brittiläinen television minisarja vuodelta 1971. Se perustuu Thomas Hughesin samannimiseen nuortenromaaniin vuodelta 1857, josta on tehty myös elokuvaversiot vuonna 1940 ja 1951. Sarjan käsikirjoituksen on laatinut Anthony Steven ja sen on ohjannut Gareth Davies.
Vastaanotto.
Sarja esitettiin Suomessa Mainos-TV:n ohjelmistossa vuodenvaihteessa 1974–1975. "Helsingin Sanomien" Jukka Kajava kirjoitti joutuneensa sarjaa katsoessa pohtimaan uudelleen lapsuutensa lukuelämystä. Hänestä sarjan maailma vaikutti nyt hyvin autoritaariselta ja jyrkästi hyvään ja pahaan jakaantuneelta: ”Tämänpäiväinen katsoja kauhistunee tv-draaman ankaraa moraalia, joka aikansa oikeudentunnon pönkityksellä kuljettaa isien pahat teot poikien kannettaviksi.”
GRIN2B-oireyhtymä

GRIN2B-oireyhtymä eli GRIN2B-kytkeytynyt hermoston kehityshäiriö on erittäin harvinainen oireyhtymä, joka aiheuttaa muun muassa kehitysvammaisuutta. Tarkassa oirekuvassa esiintyy huomattavaa yksilöllistä vaihtelua.
GRIN2B-oireyhtymään liittyy usein lihasjänteyden poikkeavuuksia. 54 potilaan aineistossa 56 %:lla potilaista esiintyi hypotoniaa, 23 %:lla spastisuutta ja kymmenesosalla dystoniaa. Karkea- ja hienomotoriikassa on usein ollut kehitysviive. Osa potilaista oppii kävelemään itsenäisesti, jotkut eivät lainkaan. Myös puheen kehitys on ollut vaihtelevaa; kaikki eivät opi tuottamaan puhetta. GRIN2B-oireyhtymän liittyvä kehitysvamma on ollut noin 60 %:lla potilaista syvä, 24 %:lla keskivaikea ja noin 15 %:lla lievä. Nielemisvaikeudet, runsas kuolaaminen ja refluksitauti ovat olleet sairastuneilla syömistä vaikeuttaneita ongelmia. Epilepsiaa näyttää liittyvän oirekuvaan noin puolilla. Kohtausten alkamisajankohta on vaihdellut, mutta ajoittunut lapsuuteen. Aivosähkökäyrässä on potilailla havaittu myös epilepsiakohtauksiin liittymättömiä muutoksia. Aivojen kuvantamistutkimuksissa on havaittu 13 %:lla potilaista aivokuoren kehityshäiriö, joka on aiheuttanut muun muassa polymikrogyriaa. Myös monia muita poikkeavia aivolöydöksiä on kuvattu. Mikrokefalisiksi on todettu noin 18 % sairastuneista. 9 %:ssa tapauksista isoaivojen tilavuus on ollut pienentynyt, mikä monissa tapauksissa viittaa isoaivoatrofiaan. GRIN2B-oireyhtymään on liittynyt 26 %:lla potilaista autismin kirjon häiriö. Käytöksen erityispiirteinä on kuvattu myös levottomuutta, mielialavaihteluita, impulsiivisuutta, rajattomuutta ystävällisyyden osoituksissa ja keskittymiskyvyn puutteita. Silmäkontakti voi olla heikko. Osalla sairastuneista on ollut taipumus väsyä nopeasti. Univaikeuksia on myös kuvattu oireyhtymän yhteydessä. Aivoperäinen näkövamma on todettu 8 %:lla sairastuneista 54 potilaan aineistossa.
GRIN2B-oireyhtymä johtuu kromosomissa 12 sijaitsevan GRIN2B-geenin mutaatioista. Näitä mutaatioita on kuvattu erilaisia; niistä osa on ollut deleetioita. Puolissa tapauksissa 54 potilaan aineistossa oireyhtymän taustalla oleva geenivirhe on ilmentynyt mosaiikkimuotoisena. GRIN2B-oireyhtymällä on autosomaalinen, vallitseva periytymistapa, mutta suurin osa tapauksista on johtunut sporadisista uusista mutaatioista. GRIN2B-oireyhtymän yleisyyttä ei tunneta, mutta sitä pidetään erittäin harvinaisena. Sabine Endele kuvasi oireiston ensimmäisenä vuonna 2010, ja vuoteen 2022 mennessä oli tiedossa noin sata diagnoosin saanutta henkilöä. GRIN2B-oireyhtymän hoito on oireenmukainen. Sairastuneiden elinajanodote on tuntematon.
Meriame Terchoun

Meriame Terchoun (s. 27. lokakuuta 1995) on sveitsiläinen jalkapalloilija, pelipaikaltaan hyökkääjä. Hän on pituudeltaan 162-senttimetrinen. Hän edustaa ranskalaista Dijonia ja on pelannut Sveitsin naisten maajoukkueessa vuodesta 2015.
Terchoun edusti kotimaassaan FC Zürichiä ja lyhyen aikaa FC Baselia. Hän siirtyi kesällä 2022 ranskalaisseura Dijoniin. Hän on pelannut Ranskan Première Liguessä kolmen kauden aikana 56 ottelua, joissa hän on tehnyt yhdeksän maalia.
Terchoun on pelannut Sveitsin naisten maajoukkueessa kesäkuun 2025 loppuun mennessä 44 maaottelua ja tehnyt niissä kolme maalia. EM-kilpailuissa 2017 hän pääsi vaihdosta kentälle yhdessä ottelussa. Hän kuului Sveitsin joukkueeseen EM-kilpailuissa 2022 mutta ei saanut peliaikaa. MM-kilpailuissa 2023 hän pääsi vaihdosta kentälle joukkueensa kaikissa neljässä ottelussa mutta vain neljännesvälieräottelussa muutamaa minuuttia pidemmäksi ajaksi.
Uuden-Seelannin ralli 1989

Uuden-Seelannin ralli 1989 (viralliselta nimeltään "19. Rothmans Rally of New Zealand") oli rallin maailmanmestaruussarjan kilpailu kaudella 1989. Kilpailu järjestettiin 15. –18. heinäkuuta 1989. Kilpailu oli kauden seitsemäs ja erikoiskokeiden yhteispituus oli .
Elias Sunde

Elias Sunde (2. lokakuuta 1851 Flekkefjord – 2. heinäkuuta 1910 Bad Neuheim) oli norjalainen liikemies ja poliitikko. Hän istui suurkäräjillä vuosina 1895–1900 ja toimi Norjan valtiovarainministerinä 1898–1900 sekä 1901–1903. Vuosina 1895–1897 hän oli Kristianian (nyk. Oslo) pormestari, ja vuodesta 1903 kuolemaansa saakka Norjan valtionrautateiden pääjohtaja.
Sunden poika Arne Sunde oli myös poliitikko.
Safari-ralli 1991

Safari-ralli 1991 (viralliselta nimeltään "39. Martini Safari Rally") oli rallin maailmanmestaruussarjan kilpailu kaudella 1991. Kilpailu järjestettiin 27. maaliskuuta–1. huhtikuuta 1991. Kilpailu oli kauden neljäs ja se järjestettiin avoimilla tieosuuksilla, joilla oli 88 tarkastuspistettä. Kilpailun kokonaispituus oli .
Sydir Tverdoh’lib

Sydir Antonovytš Tverdoh’lib (; 9. toukokuuta 1886 Berežany, Galitsia – 16. lokakuuta 1922 Kamionka Strumiłowa, Puola) oli ukrainalainen kirjailija ja kääntäjä.
Tverdoh’lib opiskeli Lvivin ja Wienin yliopistossa ja työskenteli sen jälkeen Lvivissä kimnaasin opettajana. Hän liittyi siellä modernistien Moloda Muza -ryhmään. Ensimmäiset runonsa ja käännöksensä hän julkaisi 1906 ryhmän lehdessä "Svitissä". Tverdoh’lib oli kaksikielinen, ukrainan- ja puolankielinen, kirjailija, ja hän julkaisi pienen runokirjan "V svitšadi plesa" (1908, 'Joen pinnan peilissä') sekä runoja, pienoisromaaneja ja käännöksiä ukrainankielisissä ("Nedilja" (1911–1912), "Iljustrovana Ukrajina, Dilo") ja puolankielisissä ("Krytyka, Przegląd Krajowy, Widnokręgi") lehdissä. Tverdoh’libin käännösten kautta puolalainen lukijakunta tutustui aikakauden ukrainalaiseen kirjallisuuteen, johon kritiikki suhtautui myönteisesti. Hän käänsi puolaksi kolme Myh’ailo Jatskivin pienoisromaania (1908, 1910, 1911), modernin ukrainalaisen runouden antologian (1911, 2. p. 1913) ja valikoiman Taras Ševtšenkon runoja (1913). Tverdoh’lib käänsi Ševtšenkon "Haidamakyin" saksaksi ja Juliusz Słowackin runoja ukrainaksi.
Tverdoh’lib johti vuodesta 1920 Jatskivin kanssa pientä Ukrainan agraaripuoluetta, joka teki Länsi-Ukrainassa yhteistyötä Puolan miehityshallinnon kanssa ja julkaisi hallituksen rahoittamaa viikkolehteä "Ridnyi krai" (Lviv). Kun ukrainalaiset boikotoivat vuoden 1922 sejm-vaaleja, Tverdoh’lib asettui ehdokkaaksi ja aloitti vaalikampanjan. Sen jälkeen salainen Ukrainan sotilaallinen organisaatio (UVO) leimasi hänet petturiksi, ja hänet salamurhattiin Kamionka Strumiłowassa.
Hans Heyerdahl

Hans Olaf Halvor Heyerdahl (8. heinäkuuta 1857 Smedjebacken, Ruotsi – 10. lokakuuta 1913 Lysaker, Norja) oli norjalainen naturalistinen taidemaalari.
Heyerdahl syntyi Ruotsin Taalainmaalla ja varttui Drammenissa Norjassa. Vuonna 1874 hän muutti Müncheniin ja 1878–1882 hän asui Pariisissa, jossa häntä opetti Léon Bonnat. Pariisin jälkeen Heyerdahl muutti Firenzeen, ja vuonna 1885 hän palasi Norjaan.
Fred Gallagher

Fred Gallagher (s. 16. huhtikuuta 1952) on brittiläinen kartanlukija. Hän on toiminut kartanlukijana rallin MM-sarjassa muun muassa Juha Kankkuselle ja Björn Waldegårdille.
Ura.
Gallagherin isä oli kiinnostunut autoista ja vei perheensä useisiin eri tapahtumiin. Kiinnostus karttoihin ja rallin pienemmät kustannukset johtivat hänet ralliuralle ratakilpailun sijaan. Hänen ensimmäinen rallinsa oli 17-vuotiaana Raymond McKnightin kanssa. Vuonna 1974 hän aloitti kartanlukijana Adrian Boydille. Vuonna 1977 hän sai ensimmäinen sopimuksensa tehdastalliin, jonka jälkeen hän toimi kartanlukijana pääasiassa Tony Pondille ja toisinaan Simo Lampiselle. Vuonna 1981 hän toimi kartanlukijana Henri Toivoselle ja vuonna 1984 hän siirtyi kartanlukijaksi Juha Kankkuselle ja Björn Waldegårdille. Lopetettuaan kartanlukijana hän on toiminut ratamestarina Ison-Britannian rallissa vuodesta 1996 lähtien.
Eauze

Eauze on kunta Lounais-Ranskassa Gersin departementissa Oksitanian alueella. Se sijaitsee noin 29 kilometriä Condomin kaupungista lounaaseen.
Kunnan alueella oli roomalaisten vallan aikana Novempopulanien provinssin pääkaupunki Elusa. Elusan kaupungin arkeologinen alue on Eauzen keskustan itäpuolella. Eauze on keskiaikainen kaupunki, joka sijaitsi muurien sisällä. Nykyään muurien paikalla on bulevardeja, mutta muureista on yhä jäänteitä nähtävissä. Saint Lupercin katedraali on rakennettu vuosina 1463–1521. Kirkko tuhoutui osittain Ranskan uskonsodissa vuonna 1569, mutta se kunnostettiin. Yksi kunnan nähtävyyksistä on Jeanne d’Albret’n talo 1400-luvulta. Ranskan kuningas Henrik IV asui tässä hänen äitinsä mukaan nimetyssä talossa pitkään kestäneen sairastelunsa ajan.
Plummer–Vinsonin oireyhtymä

Plummer–Vinsonin oireyhtymä on oireyhtymä, jonka tyypilliset piirteet ovat raudanpuuteanemia, ruokatorven verkkomaiset muutokset ja nielemisvaikeudet. Ruokatorven limakalvomuutokset koostuvat levyepiteelistä. 
Plummer–Vinsonin oireyhtymästä käytetään Isossa-Britanniassa nimitystä Paterson–Brown-Kellyn oireyhtymä. Tämä nimi tulee oireistoa koskevat löydöksensä vuonna 1919 julkaisseista Donald Ross Patersonista ja Adam Brown-Kellysta. Kansainvälisesti käytettävä nimitys tulee Henry Stanley Plummerista ja Porter Paisley Vinsonista, jotka myös havaitsivat oirekuvaan sopivia tapauksia. Plummer–Vinsonin oireyhtymän syy on tuntematon, mutta oireyhtymä on yhteydessä aliravitsemukseen. 1900-luvun alkupuoliskolla oireyhtymä vaikutti yleisemmältä lauhkeilla pohjoisilla alueilla, varsinkin keski-ikäisillä skandinavialaisilla naisilla, mutta 1900-luvun jälkipuoliskolla esiintyvyys väheni voimakkaasti. Tähän vaikuttivat yleisesti parantunut ravitsemustila ja raudanpuutteen harvinaistuminen. Nykyään Plummer–Vinsonin oireyhtymää pidetään harvinaisena sairautena. Plummer–Vinsonin oireyhtymään sairastuneet ovat olleet diagnoosihetkellä tyypillisesti 40–70-vuotiaita, mutta joitain tapauksia on kuvattu myös lapsilla. Plummer–Vinsonin oireyhtymä aiheuttaa kasvaneen syöpäriskin ruokatorven proksimaaliosassa ja alanielussa.
Plummer–Vinsonin oireyhtymän hoidossa käytetään rautalisää. Vaikeat ja pitkäaikaiset nielemisvaikeudet vaativat usein mekaanista apua eli ruokatorven dilataatiota.
Hedvig Ulrika De la Gardie

Hedvig Ulrika De la Gardie (avioliitossa Armfelt; 29. marraskuuta 1761 Tukholma – 7. helmikuuta 1832 Tukholma) oli ruotsalainen kreivitär ja hovinainen. Hänen puolisonsa oli suomalaissyntyinen hovimies Gustaf Mauritz Armfelt.
De la Gardien vanhemmat olivat ylikamariherra, kreivi Carl Julius De la Gardie ja kreivitär Magdalena Christina Stenbock. Hän kuului isänsä puolelta De la Gardien ja äitinsä puolelta Stenbockin kreivisukuun. De la Gardien kasvatti nelivuotiaasta alkaen hänen tätinsä, kreivitär Hedvig Sofia von Rosen (o.s. Stenbock), joka oli kruununprinssi Kustaa Aadolfin (tuleva Kustaa IV Aadolf) ja tämän nuorena kuolleen nuoremman veljen ylihovimestarinna ("överhovmästarinna"). De la Gardiesta tuli jo lapsena Kustaa Aadolfin hovineiti.
De la Gardie nai vuonna 1785 vapaaherra Gustaf Mauritz Armfeltin. Avioliiton järjesti kuningas Kustaa III, jonka suosikki Armfelt oli. De la Gardie nimitettiin pian häiden jälkeen kuningatar Sofia Magdalenan hovineidiksi, ja pariskunta asui kuninkaanlinnassa. Armfeltin ajauduttua epäsuosioon he joutuivat asumaan vuodesta 1793 ulkomailla, aluksi Napolissa. Armfeltin saatua turvapaikan Venäjältä De la Gardie asui vuonna 1794 jonkin aikaa äitinsä suvun tiluksilla Liivinmaalla ja sitten miehensä luona Kalugassa. Hän vieraili vuonna 1797 yksinään Ruotsissa keräämässä perheensä omaisuutta ja neuvottelemassa lievennystä miehelleen poissaolevana langetettuun kuolemantuomioon. Armfeltia ei vielä armahdettu, mutta Ruotsin viranomaiset lopettivat hänen jahtaamisensa ulkomailla. De la Gardie auttoi miehensä maineen palauttamisessa Ruotsin hovissa vaikuttaneiden serkkujensa Sophie ja Axel von Fersenin avulla.
Kuninkaaksi tullut Kustaa IV Aadolf nimitti De la Gardien marraskuussa 1799 syntyneen poikansa kruununprinssi Kustaan kasvatuksesta vastanneeksi ylihovimestarinnaksi ja armahti samassa yhteydessä Armfeltin. De la Gardie hoiti tätä virkaa vuoteen 1803, minkä jälkeen hän ei saanut enää muita tehtäviä Ruotsin hovissa. Armfeltin siirryttyä vuonna 1811 pysyvästi Venäjälle De la Gardie jäi aluksi Ruotsiin, jossa hänen ylhäisyyden arvonsa poistettiin, mutta Venäjän keisari Aleksanteri I antoi hänelle myöhemmin samana vuonna ylhäisyyden arvonimen sekä "dame du palais et dame à portrait" -arvon Venäjän hovissa.
Armfeltin kuoltua vuonna 1814 De la Gardie asui Suomessa Armfeltin perintöön kuuluneessa Halikon Joensuun kartanossa sekä osan aikaa Turussa. Vuoden 1827 Turun palon jälkeen hän muutti takaisin Tukholmaan, jossa hän kuoli vuonna 1832. Hänet on haudattu miehensä vierelle Halikon kirkkoon.
De la Gardielle ja Armfeltille syntyi yksi tytär ja seitsemän poikaa. Kolme aikuisiksi elänyttä poikaa olivat kenraali ja senaattori Gustaf Magnus Armfelt, ministerivaltiosihteeri Alexander Armfelt sekä kenraali Carl Magnus Wilhelm Armfelt. De la Gardie kasvatti myös yhden miehensä aviottomista tyttäristä sekä tämän yhden sukulaistytön. Tieteilijä Eva Ekeblad oli De la Gardien täti.
Iton hypomelanoosi

Iton hypomelanoosi (myös "incontinentia pigmenti achromians", IPA) on sairaus, jonka oleellisiin piirteisiin kuuluvat ihon poikkeavuudet. Oireita esiintyy usein myös keskushermostossa, luustossa ja silmissä.
Iton hypomelanoosiin liittyviä tyypillisiä iholöydöksiä ovat Blaschkon linjat, joiden näkyminen johtuu ihon pigmenttipuutoksesta. Blaschkon linjat ilmaantuvat näkyville usein ensimmäisten kahden elinvuoden aikana ja säilyvät näkyvillä lapsuusiän. Niiden tummuminen tai hälveneminen aikuisiällä on mahdollista. Blaschkon linjoja saattaa esiintyä toisella kehon puoliskolla tai molemminpuoleisesti. Muodoltaan ne vaihtelevat. Mahdollisia Iton hypomelanoosiin liittyviä neurologisia oireita ovat kehitysvamma, epilepsia, mikrokefalia, makrokefalia ja hypotonia. Silmissä esiintyviä poikkeavuuksia ovat karsastus, kaihi, silmävärve ja verkkokalvorappeuma. Luustopoikkeavuuksina voi ilmetä lyhytkasvuisuus, epäsymmetrisyys kasvoissa ja raajoissa, poikkeavuudet hampaissa ja sormissa, skolioosi, harjurinta tai kuopparinta. Osalla potilaista on kuvattu esiintyneen myös kystia munuaisissa, rakennevikoja sydämessä sekä poikkeavuuksia virtsateissä ja sukupuolielimissä.
Iton hypomelanoosin geneettinen pohja on jäänyt tuntemattomaksi. Yleensä potilaat ovat olleet ainoita suvuissaan, joten taustalla saattaa olla sporadinen uusi mutaatio. On kuitenkin raportoitu myös vallitsevaa periytymistä autosomissa. Lisäksi kuitenkin peittyvä periytyminen ja X-kromosomaalinen periytymistapa ovat mahdollisia. Iton hypomelanoosiin on liittynyt kromosomipoikkeavuuksia kromosomialueilla 9q33, 15q11-q13, Xpqq ja Xp21.2. Kromosomipoikkeavuudet voivat ilmetä mosaiikkimuotoisina. Iton hypomelanoosin arvioitu esiintyvyys on 1/8 500–1/10 000. Erotusdiagnostisesti huomionarvoisia tiloja ovat incontinentia pigmenti, tuberoosiskleroosi, Pallister–Killianin oireyhtymä, neurofibromatoosi 1 ja neurofibromatoosi 2. Iton hypomelanoosin hoito on oireenmukainen. Sairaus kuvattiin ensimmäisen kerran vuonna 1952.
Vuorenmäki

Vuorenmäki voi tarkoittaa seuraavia:
Vuorenmäki on maanmittauslaitoksen peruskartan nimistön mukaan 49 kohouman nimi Suomessa:
IDDDFP

IDDDFP on hermostollinen kehityshäiriö. Sen nimi tulee alkukirjainten mukaisena lyhenteenä englannin sanoista "intellectual developmental disorder with dysmorphic facies and ptosis". Oireyhtymä on huonosti tunnettu, koska se on kuvattu ensimmäisen kerran vasta vuonna 2017. Huhtikuun 2023 tiedon mukaan potilaita oli siihen mennessä kuvattu yli kaksikymmentä 18:sta eri perheestä.
IDDDFP aiheuttaa liikkumisen ja puheen kehitysviiveen sekä kehitysvammaisuutta, jonka vaikeusaste on yksilöllisesti vaihteleva. Hypotonia ja mikrokefalia ovat tyypillisiä. Oirekuvaan voi kuulua lieviä kasvonpiirteiden poikkeavuuksia. Silmien ja näön poikkeavuuksien joukossa ovat ptoosi, blefarofimoosi, karsastus ja amblyopia. Tarkan näön kehitystä voi varhaislapsuudessa haitata karsastuksen lisäksi silmien eritaittoisuus eli anisometropia. Eräillä potilailla on todettu keskushermoston rakennepoikkeamia, kuten aivokurkiaisen puuttuminen tai vajaakehittyneisyys. Muita oireyhtymän mahdollisia piirteitä ovat hidastunut pituuskasvu ja epilepsia.
IDDDFP johtuu kromosomissa 3 sijaitsevan BRPF1-geenin mutaatiosta. Se voi johtua sporadisesta "de novo" -mutaatiosta, mutta sillä on myös autosomaalinen, vallitseva periytymistapa. IDDDFP:ssa on joiltain osin samankaltaisuuksia 3pter-p25-deleetio-oireyhtymän kanssa. Yhtäläisyyksiä on nähty myös IDDDFP:n, KAT6A-oireyhtymän ja KAT6B-oireyhtymän välillä. IDDDFP:n hoito on oireenmukainen.
MECP2-duplikaatio-oireyhtymä

MECP2-duplikaatio-oireyhtymä on X-kromosomin alueella Xq28 sijaitsevasta, MECP2-geenin kattavasta mikroduplikaatiosta johtuva oireyhtymä. Geenin kahdentuminen aiheuttaa hermostollisen kehityshäiriön, jonka oirekuva on kuitenkin yksilöllisesti vaihteleva ja ilmenee vaikeana lähinnä miespuolisilla. Naispuolisilla oireet ovat yleisesti ottaen vaihtelevampia ja lieväasteisempia.
MECP2-duplikaatio-oireyhtymästä kärsivillä pojilla esiintyy merkittäviä syömisvaikeuksia, hypotonia sekä puheen ja liikkumisen kehitysviive. Oireyhtymän aiheuttama kehitysvamma vaihtelee miespuolisilla potilailla vaikeusasteeltaan keskivaikeasta vaikeaan. Useimmat miespuolisista potilaista jäävät puhetaidottomiksi, ja omaksututkin taidot voivat taantua myöhemmin. Osalla onnistuu kuvallisesti tai runsaan elekielen avulla toteutettava kommunikaatio. Useimmilla miespuolisilla potilailla hypotonia kehittyy spastisuudeksi, jota esiintyy varsinkin alaraajoissa. MECP2-duplikaatio-oireyhtymään saattaa liittyä käytöksen erityispiirteitä, kuten levottomuutta, stereotyyppisiä toimintoja ja autismin kirjon häiriölle ominaisia piirteitä. Oireistoon saattaa kuulua myös heikentynyt kivuntunto. Lapsuusiässä puhkeava epilepsia on yleinen ja usein vaikeahoitoinen. MECP2-duplikaatio-oireyhtymä aiheuttaa erityisen infektioalttiuden, joka usein lyhentää elinajanodotetta. Toistuvia infektioita esiintyy kolmella neljästä miespuolisesta potilaasta. Niitä voi ilmetä esimerkiksi hengitysteissä. Naispuolisilla potilailla toistuvia infektioita on noin yhdessä kolmesta tapauksesta. MECP2-duplikaatio-oireyhtymälle tyypillisiä ruoansulatusjärjestelmän oireita ovat ummetus, ilmavaivat ja refluksitauti. Yleisiä ovat myös skolioosi ja karsastus. Lievät kasvonpiirteiden poikkeavuudet ovat mahdollisia. Osalla potilaista on piilokiveksisyyttä tai muita virtsa- ja sukupuolielinten poikkeavuuksia.
MECP2-duplikaatio-oireyhtymä voi johtua myös sporadisesta "de novo" -mutaatiosta. Sen esiintyvyydestä ei ole tarkkaa tietoa. Diagnoosi asetetaan oirekuvan ja perinnöllisyystutkimusten pohjalta. Erotusdiagnostisesti huomionarvoisia tiloja ovat int22h1/int22h1-välitteinen Xq28-duplikaatio-oireyhtymä, Prader–Willin oireyhtymä ja ATR-X-oireyhtymä. MECP2-duplikaatio-oireyhtymän hoito on oireenmukainen. Oireisto kuvattiin ensimmäisen kerran vuonna 1999.
Artjärven kappeliseurakunta

Artjärven kappeliseurakunta on Artjärvellä toimiva Suomen evankelis-luterilainen kirkon kappeliseurakunta, joka kuuluu Orimattilan seurakuntaan. Kappeliseurakunta toimii pääasiassa Artjärven kirkossa ja läheisellä seurakuntatalolla. Kappeliseurakunnassa on muun muassa diakoniatyötä, musiikkitoimintaa ja lapsi- ja perhetyötä. Itsenäinen Artjärven seurakunta lakkautettiin kuntaliitoksen yhteydessä vuonna 2011 ja viimeinen kirkkoherra Jouko Rintamäki siirtyi Orimattilan seurakunnan kappalaiseksi.
Hiitelä-seura

Hiitelä-seura on Orimattilan kaupungin entisen Artjärven kunnan Kinttulan maarekisterikylän Hiitelän kotiseutuyhdistys. Sillä on hallussaan entisen valtiolle menneen Simolan maatilan vanha päärakennus, aitat ja 1941 rakennettu punatiilinen navetta, missä se ylläpitää kirjastoa.
Artjärven toinen kotiseutuyhdistys on Artjärven kotiseutuyhdistys.
Kamelinvarvas

Kamelinvarvas on slangisana, joka tarkoittaa uloimpien häpyhuulten ääriviivojen näkymistä tiukasti istuvissa vaatteissa. Anatomisten tekijöiden ja haara-alueen kankaan kireyden yhdistelmän vuoksi ulommat häpyhuulet ja häpyluu voivat yhdessä muistuttaa muodoltaan kamelin etujalkaa. Kamelinvarvas syntyy yleensä, kun käytetään vaatteita, joissa on haarojen alueella pystysuora jännitys, kuten spandex-aktiivivaatteita, athleisure-alusvaatteita, hotpantseja tai uima-asuja.
1930-luvulla Lastexin uimapuvuissa käytettävien kumipintaisten lankojen kehittämisen jälkeen häpyalueen ääriviivat paljastuivat, minkä vuoksi valmistajat lisäsivät naisten uimapukuihin "etupaneelin" peittämään kamelinvarpaan.
2000-luvun alkupuolella kamelinvarpaan näyttäminen julkisesti tai tiedotusvälineissä on aiheuttanut useaan otteeseen kiistoja.
Hollolan esinemuseo

Hollolan esinemuseo on Hentilän talomuseon ohella toinen osa Hollolan kotiseutumuseota. Se sijaitsee Hollolan pitäjän entisessä hirsisessä viljamakasiinissa. Alakerrassa vasemmalla on vuosittain kausinäyttely. Oikealla puolella on erilaisia hevoskärryjä ja valjaita. Näiden välissä toiseen kerrokseen menevien portaiden takana on lasivitriinissä eri kausilta löytyneitä kivisiä muinasiesineitä. Toisessa kerroksessa portaikon yläpäässä on erilaisia muita esineitä.
Yläkerran eteläpuolella on kansakoulujen opetustauluja ja vuoden 1939 FNV-eletkrofiputkiradiovastaanotin. Siinä ei ole ultralyhyiden aaltojen, ulan, vastaanottoa taajuus- eli frekvenssimoduloiduilla aalloilla (FM), koska lähetinverkosto perustettiin Suomeen pääasiassa vasta toisen maailmansodan jälkeen vuosina 1951-1959.
Porlammin rautatieasema

Porlammin rautatieasema () on lakkautettu rautatieliikennepaikka rataosuudella Lahti–Loviisa. Liikennepaikan matkustajaliikenne päättyi vuonna 1952 ja tavaraliikenne lokakuussa 1959, jolloin se lakkautettiin. 
Alun perin Porlammin rautatieasema perustettiin yhtenä liikennepaikkana kapearaiteiselle Loviisan–Vesijärven rautatielle, joka avattiin yleiselle liikenteelle 1904. Rautatieasema siirtyi Valtionrautateiden omistukseen 1950-luvun lopussa. 
Myrskylän rautatieasema kulkee vähän matkaa Myrskylän koilliskulman halki, niin Myrskylän asema ei ole kunnan alueella, vaan Myrskylän kirkonkylästä Lapinjärven kunnan Porlammin kylään johtavan tien varrella, noin kilometrin Lapinjärven puolella. Tästä kolme kilometriä Loviisaan päin sijaitsee Porlammin rautatieasema.
Lahti–Loviisa-radalla on enää vain vähän liikennettä, enintään kaksi tavarajunaa vuorokaudessa ja satunnaista museojunaliikennettä kesäisin.
Tordenskiolds gate

Tordenskiolds gate on Oslon ydinkeskustassa sijaitseva katu, joka ulottuu Stortingsgatalta Rådhusgatalle. Se on nimetty vara-amiraali Peter Tordenskjoldin mukaan.
Kristen Rivertz

Kristen Tobias Rivertz (29. joulukuuta 1862 Hemnes – 11. lokakuuta 1937 Oslo) oli norjalainen arkkitehti. Hän opiskeli Kristianian piirustuskoulussa ja aloitti uransa suunnittelemalla jugend-rakennuksia, muun muassa 25 taloa suuren kaupunkipalon jälkeiseen Ålesundiin yhdessä Heinrich Jürgensenin kanssa. Erityisesti hänet muistetaan kuitenkin Oslon Tøyenin ja Sagenen alueista, joihin hän suunnitteli asuntopulaa helpottamaan moderneja asuntoja työläisille.
Wimbledonin tennisturnaus 2024

Wimbledonin tennisturnaus 2024 pelattiin All England Lawn Tennis and Croquet Clubilla, Wimbledonissa, Lontoossa 1. heinäkuuta – 14. heinäkuuta 2024. Miesten kaksinpelin puolustava mestari oli espanjalainen Carlos Alcaraz. Naisten kaksinpelin puolustava mestari oli tšekkiläinen Markéta Vondroušová. 
Harri Heliövaara voitti Henry Pattenin kanssa ensimmäisenä suomalaisena tennispelaajana Wimbledonin miesten nelinpelin loppuottelun erin 6–7, 7–6, 7–6 (11-9). Naisten kaksinpelin mestaruuden voitti Barbora Krejčíková. Miesten kaksinpelin puolustava mestari Carlos Alcaraz uusi mestaruuden voittaen loppuottelussa Novak Đokovićin.
Walther Meissner

Walther Meissner (1882–1974) oli saksalainen fyysikko. Hän syntyi Berliinissä 1882. Hänen isänsä oli pääinsinööri. Walther Meissner opiskeli ensin insinööriksi Charlottenburgin yliopistossa ja suoritti konetekniikan esitutkinnon. Myöhemmin hän ryhtyi opiskelemaan fysiikkaa. Meissner oli Max Planckin oppilaana, ja hän väitteli tohtoriksi säteilypaineeseen liittyvällä väitöskirjalla. Myöhemmin hän työskenteli laboratoriossa Physikalisch-Tecnische Reichanstaltissa. Samalla hän kirjoitti kirjoja termometriasta ja viskositeetista. Hän meni naimisiin 1911, ja vuoden kuluttua hänen vaimonsa kuoli tyttären synnytykseen. Meissner siirtyi työskentelemään tiedeosaston sähköosastolle.
Meissner tutki suprajohtavuutta. Ilmiön oli havainnut ensimmäisen kerran hollantilainen Heike Kamerlingh Onnes 1911. Tämän jälkeen ilmiötä ei juurikaan tutkittu, ennen kuin Meissner ryhtyi Robert Ochsenfeldin kanssa tutkimaan suprajohtavia materiaaleja ja magnetismia. He havaitsivat, että suprajohteet ovat hyvin diamagneettisia ja ne poistavat sisältään heikkoja magneettikenttiä. Ilmiötä kutsutaan Meissnerin-Ochsenfeldin ilmiöksi. Meissneristä tuli teknisen fysiikan professori 1934. Hän oli seuraavalla vuosikymmenellä Baijerin tiedeakatemian presidentti, ja hän perusti akatemiaan tutkimuskomission, joka käsitteli mataliin lämpötiloihin liittyviä seikkoja. Hän oli 1952 alkaen virallisesti eläkkeellä, mutta hän teki tutkimuksia vielä vuosien ajan. Hän kuoli 1974 Münchenissä, missä sijaitseva lämpötilan tutkimuslaitos nimettiin hänen mukaansa 1982.
Ridnyi krai

Ridnyi krai () oli Lvivissä 1920–1923 ilmestynyt Puolan hallituksen rahoittama ukrainankielinen päivälehti. Sitä julkaisi Ukrainan agraariunioni ja myöhemmin Ukrainan agraaripuolue. Lehti oli yhteistyössä Puolan hallinnon kanssa, ja siksi kansallismieliset ukrainalaiset suhtautuivat siihen vihamielisesti. Lehden perustaja ja päätoimittaja oli Sydir Tverdoh’lib, jonka jouduttua salamurhan uhriksi päätoimittajaksi tuli 1922 Myh’ailo Jatskiv. Lehden aatteelliseksi seuraajaksi tuli Kolomyjassa 1923 perustettu "Pravo narodu", joka oli Ukrainan agraaripuolueen (Ilkivin ryhmä) viikkolehti.
Jab Harry Met Sejal

Jab Harry Met Sejal (suomeksi ”Kun Harry tapasi Sejalin”) on vuonna 2017 ensi-iltansa saanut intialainen hindinkielinen romanttinen komediaelokuva, jonka on kirjoittanut ja ohjannut Imtiaz Ali. Päärooleja näyttelevät Anushka Sharma ja Shah Rukh Khan kolmannessa yhteisessä elokuvassaan.
Juoni.
Tarina seuraa Harryn ja Sejalin matkaa ympäri Eurooppaa. Sejalin kihlasormuksen etsiminen saa Harryn ymmärtämään rakkautta ja ihmissuhteita paremmin, kun taas Sejal kokee uutta vapautta, turvaa ja lohtua Harryn seurassa.
Yhdysvaltain avoin tennisturnaus 2023

Yhdysvaltain avoin tennisturnaus 2023 pelattiin 28. elokuuta – 10. syyskuuta 2023 Queensissä New Yorkissa. Se oli kaikkiaan 143. Yhdysvaltain avoin tennisturnaus ja vuoden neljäs eli viimeinen grand slam -turnaus.
Serbian Novak Đoković voitti uransa 24. grand slam turnauksen voitettuaan loppuottelussa Daniil Medvedevin. Naisten turnauksen voitti urallaan ensimmäistä kertaa 19-vuotiasCoco Gauff. Harri Heliövaara voitti parinsa Anna Danilinan kanssa sekanelinpelin. Voitto on Heliövaaralle ensimmäinen aikuisten grand slam -tasolla.
Prisma-keskus (Koivistonkylä)

Prisma-keskus on Tampereen Koivistonkylässä sijaitseva ostoskeskus. Se on saanut nimensä merkittävimmästä liikkeestä, Prismasta. Samassa rakennuksessa toimii myös muita liikkeitä kuten Musti ja Mirri, kirpputori Silinteri, Osuusravintola Oksa ja Hesburger. Ennen ostoskeskuksessa oli kaksikerroksinen Euromarket, alun perin EKA-Market, sekä Market Markantalo, Nordea ja Filmtown.